SKRIFTLIG FORESPØRGSEL E-2769/00

af Alexandros Alavanos (GUE/NGL) til Kommissionen

(1. september 2000)

Om: Flyulykker

Nedstyrtningen af Concorde-flyet i Paris i går bringer tankerne hen på det forhold, at der de seneste år har været et stort antal flyulykker, som i de fleste tilfælde har kostet mange menneskeliv. I forbindelse med nedstyrtningen af en Boeing 737-200 i Indien for nylig anførte avisen Financial Times i en kommentar, at mange flyulykker navnlig skyldes flyenes høje alder. I betragtning af, at der meget ofte sker flyulykker, og at de fly, som mange medlemsstaters flyselskaber opererer med, er af typen Boeing 737-200, hvilket giver anledning til stærk bekymring for flysikkerheden, hvilke skridt vil Kommissionen da tage for at udvirke, at der træffes særdeles substantielle og strenge foranstaltninger til fremme af flysikkerheden som f.eks. inddragelse af gamle fly, som det sker for skibe i oceanfart, eller fornyelse og grundig vedligeholdelse af fly, hvilket meget ofte nedprioriteres af sparehensyn?

Svar afgivet på Kommissionens vegne af Loyola de Palacio

(11. oktober 2000)

De statistikker over flyulykker, der regelmæssigt offentliggøres af Den Internationale Organisation for Civil Luftfart, bekræfter, at flytransport er en af de sikreste transportformer, og at sikkerhedsniveauet endog har en tendens til at blive bedre, idet der til trods for en betydelig stigning i antallet af transporterede passagerer, samtidig er tale om et stadigt fald i antallet af ofre for flyulykker. Således var der gennem 1980'erne tale om et årligt gennemsnitligt antal dræbte inden for kommerciel lufttransport på 1146 på verdensbasis, men dette tal er i løbet af 1990'erne faldet med over 10 % til 1015.

Tallene for 1999 har været blandt de laveste, der nogensinde er blevet registreret kun 512 dræbte. Selv om det nu er klart, at de foreløbige tal for indeværende år ikke levner noget håb om at nå ned på noget historisk lavt tal i år 2000, så peger disse dog heller ikke i retning af, at tendensen skulle være vendt.

Endvidere ser det ikke ud til, at flyenes alder som sådan skulle være nogen signifikant årsag til dødsulykkerne. Der er fra luftfartsmyndighedernes side blevet truffet en række administrative bestemmelser med henblik på at styrke den tekniske overvågning af flyene i takt med, at disse bliver ældre. Disse bestemmelser er blevet integreret i den gældende fællesskabslovgivning (Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart(1)) og i luftfartsselskabernes vedligeholdelsesprotokoller. Der er derfor ingen planer om inddragelse af fly alene på grund af disses alder.

For så vidt angår fly af typen Boeing 737 af første generation som omtalt af det ærede medlem, skal det understreges, at der fortsat er 818 i drift af de 1107 fly, der i alt er leveret til flyselskaber i hele verden, og at disse kun har været impliceret i 11 dødsulykker i løbet af de seneste 10 år, hvilket udgør en ulykkesfrekvens på én ulykke pr. 1,9 millioner flyvetimer.

Til gengæld gør brændstofforbruget i fly af ældre dato disse mindre attraktive, og luftfartsselskaberne har en tendens til at udskifte dem med mere avancerede fly. Ligeledes er deres støjniveauer heller ikke længere acceptable i miljøet i de højtudviklede lande, og Fællesskabet har truffet en række foranstaltninger med henblik på at forbyde, at de optages i luftflåden, og gradvis afvikle brugen af dem. Således vil visse fly som f.eks. B 737-200 ikke længere kunne være i drift i Europa fra 1. april 2002, medmindre de er blevet ombygget, så deres støjemissioner er mindsket.

(1) EFT L 373 af 31.12.1991.